OBRAZLOŽENJE

	Dana 16. svibnja 2026. godine stupio je na snagu Zakon o izmjenama i dopunama Zakona o javnoj nabavi („Narodne novine“ br. 48/26.), kojim je u članku 86. stavak 3. propisana obaveza naručitelja da u roku od 3 mjeseca usklade svoje opće akte kojima se uređuju pravila, uvjeti i postupci jednostavne nabave s odredbama predmetnog Zakona.
	Zakonska osnova za donošenje Pravilnika o provedbi postupaka jednostavne nabave, sadržana je u odredbi članka 15. stavka 2. Zakona o javnoj nabavi („Narodne novine“ br. 120/16, 114/22 i 48/2026; u daljnjem tekstu: ZJN 2016), kojom je propisano da su javni naručitelji obvezni općim aktom urediti pravila, uvjete i postupke jednostavne nabave za nabavu robe, usluga i radova te provedbu projektnih natječaja procijenjene vrijednosti ispod pragova primjene ZJN 2016.
	Najveća promjena koju Zakon o izmjenama i dopunama Zakona o javnoj nabavi donosi je povećavanje pragova za jednostavnu nabavu te za robu i usluge umjesto dosadašnjih 26.540,00 eura iznose 50.000,00 eura, a za radove umjesto dosadašnjih 66.360,00 eura iznose 100.000,00 eura. 
Ujedno se, radi jačanja transparentnosti i antikorupcijskih učinaka, uvodi obveza provođenja nabave iznad 15.000,00 eura putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH) te obveza javne objave poziva na dostavu ponuda za nabave iznad 25.000,00 eura za robu i usluge te iznad 45.000,00 eura za radove. 
U općem aktu o jednostavnoj nabavi naručitelji su dužni urediti pravila o  poštivanju načela javne nabave i sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima putem prigovora odgovornoj osobi naručitelja za nabave čija je procijenjena vrijednost veća od 15.000,00 eura te o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
Ovim Pravilnikom o provedbi postupaka jednostavne nabave zamjenjuje se trenutno važeći Pravilnik o provedbi postupaka jednostavne nabave (“Službeni vjesnik Varaždinske županije” broj 7/23., 103/24. i 88/25.), a postupci jednostavne nabave pokrenuti do stupanja na snagu novog Pravilnika dovršit će se prema odredbama Pravilnika o provedbi postupaka jednostavne nabave (“Službeni vjesnik Varaždinske županije” broj 7/23., 103/24. i 88/25.).
Ovaj Pravilnik stupa na snagu 1. rujna 2026. godine, a objavit će se u “Službenom vjesniku Varaždinske županije”, na mrežnim stranicama Grada Varaždinskih Toplica te će se učiniti dostupnim u EOJN RH.
Slijedom navedenog, donošenje ovog Pravilnika predlaže se radi potrebe usklađivanja s važećim zakonodavnim okvirom osobito u kontekstu vrijednosnih pragova, osiguranja  načela javne nabave, uređenja pravila o sukobu interesa i instituta prigovora kao posebnog oblika pravne zaštite, propisivanje načina provedbe pojedinih postupaka jednostavne nabave te uvođenja i razrade digitaliziranih postupaka provedbe putem EOJN RH.
[bookmark: _Hlk533142315]	Predlaže se Gradskom vijeću da korištenjem ovlasti iz članka 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.), pristupi usvajanju ove Odluke.

